นายกรัฐมนตรี ยืนยันรัฐบาลพยายามแก้ปัญหาพืชผลทางการเกษตรราคาตกต่ำอย่างต่อเนื่อง โดยเฉพาะการแก้ปัญหาอย่างเป็นระบบ
นายกรัฐมนตรี ยืนยันรัฐบาลพยายามแก้ปัญหาพืชผลทางการเกษตรราคาตกต่ำอย่างต่อเนื่อง โดยเฉพาะการแก้ปัญหาอย่างเป็นระบบทั้งระดับพหุภาคีและทวิภาคี เพื่อให้เกิดความยั่งยืนและทุกภาคส่วนจะต้องร่วมมือกัน

พลเอก ประยุทธ์ จันทร์โอชา นายกรัฐมนตรี กล่าวในรายการศาสตร์พระราชา สู่การพัฒนาอย่างยั่งยืน ว่า ปัจจุบันนี้ปัญหาพืชผลทางการเกษตรยังน่าเป็นห่วง โดยเฉพาะปัญหาราคายางพาราและปาล์มน้ำมัน เพราะตลาดภายนอกประเทศและเศรษฐกิจบางตัวยังไม่ฟื้น ประกอบกับมีกติกาใหม่ ความผันผวนจากราคาน้ำมันและสภาวะอากาศเปลี่ยนแปลง ซึ่งสิ่งเหล่านี้ล้วนส่งผลกระทบต่อราคาสินค้าเกษตรของหลายประเทศไม่เฉพาะไทยเท่านั้น และเนื่องจากการกำหนดราคาการส่งออกยังไม่แน่นอนขึ้นอยู่กับความต้องการของตลาดภายนอก  ดังนั้นรัฐบาลจึงพยายามหามาตรการที่เหมาะสมเพื่อแก้ไขปัญหาให้กับเกษตรกรด้วยการส่งเสริมการใช้ยางพาราในประเทศ แต่ยังเป็นไปได้ช้าเพราะโรงงานต่างๆ ยังสร้างไม่แล้วเสร็จ ซึ่งคงต้องใช้เวลา อย่างไรก็ตามแนวทางการแก้ปัญหา ซึ่งนอกจากแก้ปัญหาในประเทศแล้ว จำเป็นต้องแก้ทั้งในระดับพหุภาคีและทวิภาคีควบคู่ไปอีกด้วยเพื่อให้เกิดความยั่งยืน 

นายกรัฐมนตรี กล่าวอีกว่า นอกจากรัฐบาลพยายามหาแนวทางแก้ปัญหาแล้ว ในส่วนของเกษตรกร พ่อค้าก็จะต้องร่วมกันแก้ไขปัญหาด้วย เพราะสถานการณ์มีการเปลี่ยนแปลงอยู่ตลอดเวลา ความร่วมมือกันจึงถือเป็นสิ่งสำคัญที่จะทำให้ประสบผลสำเร็จได้